生日客朱溪主人云今年乃青山真生日也感其語作詩自壽
作者：趙文
朝代：宋

paragraphs: 人生難得真生日，正使百年才遇一。
我今客裏值斯時，况復主人相款密。
連宵舉酒爲我壽，滿眼雞豚破梨栗。
壽牋投贈盛賓友，壽觴拜舞羅弟姪。
假今家居那有此，米鹽紛糾費爬櫛。
去年閩山收弟骨，日夜悲啼吟蟋蟀。
歲晚方能負骨歸，此願已償甘似蜜。
平生苦遭兒女累，十年求解如沐漆。
今年二子各成婚，坐看明年婚嫁畢。
雲邊太史相邂逅，許我行年七十七。
蓋棺以前日一詩，萬首猶堪劍南匹。
未知先生竟肯否，不肯便問天公乞。